Молдашев Мадалбек

Молдашев Мадалбек (22. 6. 1948-жылы туулган, Ош областы, Араван району, Дөң айылы) – генерал-майор (1995). Ленинград жогорку аскер-саясий окуу жайын (1972), СССР Министрлер Советинин алдындагы Мамлекеттик коопсуздук комитетинин (МКК) жогорку курсун (1976), СССР МККнын жогорку мектебинин даярдоо курсун (1982) бүткөн. 1972–74-жылдары аба чабуулуна каршы коргонуу армиясында саясий бөлүктүн начальнигинин орун басары, 1974–75-жылдары ошол эле армияда автотранспорттук ротанын командиринин орун басары, 1976–80-жылдары СССР МККнын Түркстан аскер округу боюнча дивизионунун радиотехникалык бригадасынын оперуполномочени, радиотехникалык полкунун улук оперуполномочени, 1982–85-жылдары СССР мамлекеттик коопсуздук комитетинин Афганстандагы оперативдүү кызматкери, 1985–87-жылдары ошол эле комитеттин Орто Азия, Түркстан аскер округу боюнча өзгөчө бөлүмүнүн улук оперуполномочени, 1987–92-жылдары СССР мамлекеттик коопсуздук комитетинин Ташкенттеги окуу борборунун филиалында окутуучу, улук окутуучу, 1992-жылы Кыргыз Республикасынын Мамлекеттик улуттук коопсуздук комитетинин аскер контрчалгын бөлүмүнүн начальниги, 1992–94-жылдары аскер чалгын башкармалыгынын начальниги, 1994–95-жылдары Кыргыз Республикасынын Коопсуздук кеңешинин катчысы, 1995–96-жылдары Ички иштер министри болуп иштеген. Медалдар менен сыйланган. 
Категория: Инсандар
Колдонулган адабияттар
 “Кыргызстан” улуттук энциклопедиясы: 5-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. илл. ISBN 978 9967-14-111 -7